
[bookmark: _GoBack]EXPUNERE DE MOTIVE
1.	CONTEXTUL PROPUNERII
•	Motivele și obiectivele propunerii
Pentru a se asigura furnizarea suficientă și neîntreruptă a anumitor produse agricole și industriale care sunt fabricate în cantități insuficiente sau nu sunt fabricate deloc în Uniune și pentru a se evita orice perturbare a pieței produselor respective, anumite taxe din Tariful vamal comun au fost suspendate, parțial sau integral, fără limite în ceea ce privește cantitatea, prin Regulamentul (UE) nr. 2021/2278 al Consiliului (denumit în continuare „regulamentul”)[footnoteRef:2]. [2: 	JO L 466, 29.12.2021, p.1] 

Regulamentul este actualizat din șase în șase luni pentru a răspunde necesităților industriei din Uniune. 
Comisia, asistată de Grupul pentru economie tarifară (ETQG), a analizat toate cererile privind suspendările tarifare autonome prezentate de statele membre.
În urma acestei analize, Comisia consideră că suspendarea taxelor este justificată pentru anumite produse noi, care nu sunt incluse în prezent în anexa la regulament. Pentru alte produse, este necesar să se modifice condițiile în ceea ce privește descrierea produsului, clasificarea, cerința privind utilizarea finală și/sau data prevăzută pentru reexaminarea obligatorie. Se propune retragerea produselor pentru care menținerea suspendării taxelor nu mai este în interesul economic al Uniunii.
•	Coerența cu dispozițiile existente în domeniul de politică vizat
Prezenta propunere nu are efecte asupra țărilor care au un acord comercial preferențial cu Uniunea, nici asupra țărilor candidate sau potențial candidate pentru acorduri preferențiale cu Uniunea (de exemplu, sistemul generalizat de preferințe, regimul comercial al grupului statelor din Africa, zona Caraibilor și Pacific, acordurile de liber schimb).
•	Coerența cu alte politici ale Uniunii
Propunerea este conformă cu politicile Uniunii în domeniul agriculturii, al comerțului, al întreprinderilor, al mediului, al dezvoltării și al relațiilor externe.
2.	TEMEI JURIDIC, SUBSIDIARITATE ȘI PROPORȚIONALITATE
•	Temei juridic
Temeiul juridic al prezentei propuneri îl constituie articolul 31 din Tratatul privind funcționarea Uniunii Europene (TFUE).
•	Subsidiaritate (în cazul competențelor neexclusive) 
Propunerea intră în sfera competenței exclusive a Uniunii. În consecință, principiul subsidiarității nu se aplică.
•	Proporționalitate
Propunerea respectă principiul proporționalității. Măsurile propuse sunt conforme cu principiile instituite în scopul simplificării procedurilor pentru operatorii care desfășoară activități de comerț exterior, astfel cum se menționează în Comunicarea Comisiei privind suspendările și contingentele tarifare autonome[footnoteRef:3]. Prezentul regulament nu depășește ceea ce este necesar pentru realizarea obiectivelor urmărite, în conformitate cu articolul 5 alineatul (4) din Tratatul privind Uniunea Europeană (TUE). [3: 	JO C 363, 13.12.2011, p. 6.] 

•	Alegerea instrumentului
În temeiul articolului 31 din TFUE, „Taxele prevăzute de Tariful Vamal Comun se stabilesc de către Consiliu, la propunerea Comisiei”. Prin urmare, instrumentul adecvat este un regulament al Consiliului.
3.	REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
•	Evaluări ex post/verificări ale adecvării legislației existente
Sistemul de suspendări autonome a făcut obiectul unui studiu de evaluare realizat în 2013[footnoteRef:4]. Concluzia evaluării a fost că motivația esențială care stă la baza acestui sistem rămâne valabilă. Economiile de costuri pentru întreprinderile din UE care importă mărfuri în cadrul sistemului pot fi semnificative. La rândul lor, în funcție de produs, de întreprindere și de sector, aceste economii pot avea beneficii mai ample, precum stimularea competitivității, eficientizarea metodelor de producție, crearea sau menținerea locurilor de muncă în Uniune. Fișa financiară legislativă anexată conține detalii privind economiile generate de prezentul regulament. [4: 	https://taxation-customs.ec.europa.eu/system/files/2016-09/evaluation_suspensions_duties.pdf] 

•	Consultări cu părțile interesate
Grupul pentru economie tarifară (ETQG), compus din reprezentanți din toate statele membre, plus Turcia, a asistat Comisia pentru pregătirea prezentei propuneri. 
ETQG a examinat cu atenție fiecare cerere pentru a se asigura că nu va cauza niciun prejudiciu întreprinderilor din Uniune și că va consolida competitivitatea producției Uniunii. Membrii ETQG au efectuat evaluarea prin discuții, iar statele membre au desfășurat consultări cu industriile, asociațiile, camerele de comerț și alte părți interesate implicate.
Toate suspendările enumerate reflectă acordurile sau compromisurile la care s-a ajuns în urma discuțiilor din cadrul ETQG. Nu au fost identificate riscuri potențial grave care să aibă consecințe ireversibile. 
•	Evaluarea impactului
Modificarea propusă este de natură pur tehnică și vizează doar domeniul de aplicare al suspendărilor enumerate în prezent în anexa la Regulamentul (UE) nr. 2021/2278 al Consiliului. Nu a fost efectuată o evaluare a impactului, deoarece se estimează că modificările propuse în lista produselor care ar beneficia de suspendarea autonomă a taxelor din Tariful vamal comun nu vor avea un impact semnificativ.
•	Drepturile fundamentale
Propunerea nu are consecințe asupra drepturilor fundamentale.
4.	IMPLICAȚII BUGETARE
[bookmark: _Hlk191656121]Prezenta propunere nu are implicații financiare asupra cheltuielilor, dar are implicații financiare asupra veniturilor. Taxele vamale necolectate care corespund suspendării vor fi de aproximativ 10 677 422 EUR per an. Efectul negativ asupra resurselor proprii tradiționale ale bugetului este de 8 008 067 EUR per an (75 % din total). Fișa financiară legislativă prezintă mai detaliat implicațiile bugetare ale propunerii.
Pierderea de venituri pentru resursele proprii tradiționale va fi compensată prin contribuții ale statelor membre la resursa proprie bazată pe venitul național brut (VNB).
5.	ALTE ELEMENTE
•	Planuri de punere în aplicare și măsuri de monitorizare, evaluare și raportare
Măsurile propuse sunt gestionate în cadrul Tarifului vamal integrat al Uniunii Europene (TARIC) și sunt aplicate de administrațiile vamale ale statelor membre.

2026/0095 (NLE)
Propunere de
REGULAMENT AL CONSILIULUI
de modificare a Regulamentului (UE) 2021/2278 de suspendare a taxelor din Tariful vamal comun menționate la articolul 56 alineatul (2) litera (c) din Regulamentul (UE) nr. 952/2013 al Parlamentului European și al Consiliului pentru anumite produse agricole și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)	Pentru a se asigura o aprovizionare suficientă și neîntreruptă cu anumite produse agricole și industriale care nu sunt produse în Uniune și pentru a se evita astfel orice perturbare a pieței acestor produse, taxele din Tariful vamal comun de tipul celor menționate la articolul 56 alineatul (2) litera (c) din Regulamentul (UE) nr. 952/2013 al Parlamentului European și al Consiliului[footnoteRef:5] (denumite în continuare „taxele TVC”) pentru produsele respective au fost suspendate prin Regulamentul (UE) 2021/2278 al Consiliului[footnoteRef:6]. Prin urmare, produsele enumerate în anexa la Regulamentul (UE) 2021/2278 pot fi importate în Uniune cu niveluri reduse sau zero ale taxelor vamale, fără nicio limitare în ceea ce privește cantitatea. [5: 	Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1, ELI: http://data.europa.eu/eli/reg/2013/952/oj).]  [6: 	Regulamentul (UE) 2021/2278 al Consiliului din 20 decembrie 2021 de suspendare a taxelor din Tariful vamal comun menționate la articolul 56 alineatul (2) litera (c) din Regulamentul (UE) nr. 952/2013 pentru anumite produse agricole și industriale și de abrogare a Regulamentului (UE) nr. 1387/2013 (JO L 466, 29.12.2021, p. 1, ELI: http://data.europa.eu/eli/reg/2021/2278/oj).] 

(2)	Producția din Uniune a anumitor produse care nu figurează în anexa la Regulamentul (UE) 2021/2278 este inadecvată pentru a îndeplini cerințele specifice ale industriilor utilizatoare din Uniune. Întrucât este în interesul Uniunii să asigure o aprovizionare adecvată cu anumite produse și având în vedere faptul că în Uniune nu sunt fabricate în cantități suficiente produse identice, echivalente sau de substituție, este necesar să se acorde o suspendare completă a taxelor TVC pentru produsele respective.
(3)	În vederea promovării producției integrate de baterii în Uniune, este necesar să se acorde o suspendare parțială a taxelor TVC pentru anumite produse asociate producției de baterii care în prezent nu figurează în anexa la Regulamentul (UE) 2021/2278 și a căror producție în Uniune este inadecvată pentru a îndeplini cerințele specifice ale industriilor utilizatoare din Uniune. Reexaminarea obligatorie a suspendărilor respective trebuie efectuată până la data de 31 decembrie 2026, pentru ca reexaminarea menționată să țină seama de evoluția pe termen scurt a sectorului producției de baterii din Uniune.
(4)	În cazul anumitor produse care figurează în anexa la Regulamentul (UE) 2021/2278, este necesară modificarea descrierii produselor, a clasificării sau a cerinței privind utilizarea finală, pentru a se ține cont de evoluția tehnică a produselor și de tendințele economice ale pieței. 
(5)	Comisia a reexaminat anumite suspendări ale taxelor TVC pentru produse enumerate în anexa la Regulamentul (UE) 2021/2278 în conformitate cu articolul 2 alineatul (2) din regulamentul respectiv. Întrucât este în interesul Uniunii să mențină suspendările pentru unele dintre aceste produse, trebuie stabilite noi date pentru următoarea reexaminare obligatorie a acestora.
(6)	Menținerea suspendării taxelor TVC pentru anumite produse care figurează în anexa la Regulamentul (UE) 2021/2278 nu mai este în interesul Uniunii. Așadar, este necesar ca suspendările pentru produsele respective să fie eliminate din anexă începând cu 1 iulie 2026. 
(7)	Prin urmare, Regulamentul (UE) 2021/2278 trebuie modificat în consecință.
(8)	Pentru a se evita orice întrerupere a aplicării sistemului de suspendări tarifare autonome și a se respecta orientările stabilite prin Comunicarea Comisiei din 13 decembrie 2011 privind suspendările și contingentele tarifare autonome, este necesar ca modificările prevăzute în prezentul regulament referitoare la suspendările tarifare pentru produsele în cauză să se aplice de la 1 iulie 2026. Prin urmare, prezentul regulament trebuie să intre în vigoare în regim de urgență,
ADOPTĂ PREZENTUL REGULAMENT:
Articolul 1
Anexa la Regulamentul (UE) 2021/2278 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene. 
Se aplică de la 1 iulie 2026.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles,
	Pentru Consiliu
	Președintele

FIȘĂ FINANCIARĂ LEGISLATIVĂ
1.	TITLUL PROPUNERII:
Propunere de modificare a Regulamentului (UE) 2021/2278 de suspendare a taxelor din Tariful vamal comun menționate la articolul 56 alineatul (2) litera (c) din Regulamentul (UE) nr. 952/2013 al Parlamentului European și al Consiliului privind anumite produse agricole și industriale
2.	LINII BUGETARE:
Capitol și articol: capitolul 12, articolul 120
Suma înscrisă în buget pentru exercițiul financiar 2026: 21 368 300 000 EUR
3.	IMPLICAȚII FINANCIARE
	Propunerea nu are implicații financiare
X Propunerea nu are implicații financiare asupra cheltuielilor, dar are implicații financiare asupra veniturilor – efectul este următorul:
[bookmark: _Hlk191656785](milioane EUR cu o zecimală)
	
	

	Linia bugetară
	Venituri
	perioadă de 6 luni începând cu zz/ll/aaaa
	[Anul: al doilea semestru al anului 2026]

	Articolul 120 

	Implicații asupra resurselor proprii
	      1 iulie 2026
	–4,00



	Situația după acțiune

	
	[2026 – 2030]

	Articolul 120
	-8,01 milioane EUR/an

	
	


Anexa conține 70 de produse noi. Taxele vamale nepercepute corespunzătoare acestor suspendări, calculate pe baza previziunilor statului membru solicitant pentru perioada 2026-2030, sunt de 14 556 827 EUR pe an.
Pe baza statisticilor existente pentru anii precedenți, apare însă ca necesară majorarea acestei sume cu un coeficient mediu estimat la 1,8, pentru a se ține cont de importurile realizate în alte state membre aplicând aceleași suspendări. Aceasta înseamnă taxe nepercepute de aproximativ 26 202 289 EUR pe an.
[bookmark: _Hlk208307212]20 de produse au fost retrase din anexă ca rezultat al reintroducerii taxelor vamale. Aceasta reprezintă o creștere de 15 524 866 EUR pe an a taxelor colectate, estimată pe baza statisticilor din anul 2025.
[bookmark: _Hlk191656742]Pe baza celor de mai sus, impactul asupra pierderii de venituri pentru bugetul UE care rezultă din prezentul regulament este estimat la 26 202 289 – 15 524 866 = 10 677 422 EUR (cuantum brut, incluzând costuri de colectare) x 0,75 = 8 008 067 EUR pe an (cuantum net).
4.	MĂSURI ANTIFRAUDĂ
Controlul utilizării finale a anumitor produse care fac obiectul prezentului regulament al Consiliului se va efectua în conformitate cu articolul 254 din Regulamentul (UE) nr. 952/2013.
În plus, statele membre pot efectua orice controale vamale pe care le consideră adecvate în cadrul gestionării riscurilor pe care o efectuează, astfel cum se prevede la articolul 46 din Regulamentul (UE) nr. 952/2013.

